**Figyelemfelhívó tájékoztatás!**

**Szén-monoxid mérgezés megelőzése**

fokozott légzárású nyílászárók,   
elszívók,   
nyitott égésterű tüzelő- fűtőberendezések   
használata esetén

**A szén-monoxid (CO):**

A szén-monoxid színtelen és szagtalan, erősen mérgező gáz. Az éghető anyagok tökéletlen égése során keletkezik. Zárt térben fokozottan veszélyes, mert ott könnyen feldúsulhat.

A szén-monoxid-mérgezés kezdeti tünetei nem feltűnőek: nyugtalanság, zavartság vagy kábultság, fejfájás, szédülés, émelygés, hányás léphet fel. Ezt izomgörcsök követik a végtagokon, majd az egész testen, eszméletvesztés következik be, majd az izmok ellazulnak, a légzés megszűnik, beáll a halál. Ha hirtelen romlik a közérzete, és a közelben fűtőberendezés található, gyanakodjon a CO koncentráció megnövekedésére, szellőztessen, hagyja el a helyiséget, hívjon segítséget!

**Az épület, lakás szellőzését befolyásoló berendezések:**

Nyílászárók (ajtó, ablak).

Befúvók, légbevezetők, résszellőzők.

Nyitott égésterű tüzelő-, fűtőberendezések (cirkó, vízmelegítő (gázboiler), gáztűzhely, kandalló, kályha).

Elszívók (szagelszívó, páraelszívó, porelszívó).

Égéstermék-elvezetők (Kémények).

**Elképzelés, tervezés, átalakítás (csere, bővítés) előkészítése:**

A nyílt lánggal üzemelő, nyitott égésterű tüzelő-, fűtő-, vízmelegítő és főzőeszközök telepítésnek első lépése a jogosultsággal rendelkező tervező kiválasztása a Magyar Mérnöki Kamara listájából. A tervező a felhasználó igényei és az épület ismeretében javaslatot tesz a tüzelőberendezésre, a megfelelő levegőellátásra és égéstermék elvezetésre, majd elkészíti az előírás szerinti kiviteli tervet. Bármely szellőzést befolyásoló eszköz betervezése, átalakítása során arra jogosultsággal rendelkező tervezőnek a felhasználási hely légellátásával, szellőzésével és az égéstermék elvezetésével kapcsolatos tervet kell készíteni, melyet a gázipari engedélyessel azt kötelezően felül kell vizsgáltatni. A nyitott égésterű, kéménybe nem kötött („A” típusú (jellemzően ilyen a gáztűzhely)) és kéménybe kötött („B” típusú (például átfolyós vízmelegítő, cirkó)) gázfogyasztó készülék valamelyikével ellátott, vagy azzal légtér összeköttetésben lévő helyiségek esetén, **tervköteles átalakításnak minősül a fokozott légzárású nyílászárók beépítése, vagy a meglévő nyílászárók tömítése, továbbá az elszívó/szellőző ventilátorok, konyhai páraelszívók beépítése**. Ezekben az esetekben tervező bevonása kötelező. A megfelelő szakemberek listája megtalálható a Magyar Mérnöki Kamara által vezetett tervezői névjegyzékben (<https://www.mmk.hu/kereses/tagok>), megyei, járási, települési bontásban. A feltételeknek a **G - Építmények gépészeti tervezése** szakterületen bejegyzett szakemberek felenek meg. Érdemes a tervező véleményét kikérni a kivitelezőt illetően is.

Figyelembe kell venni, hogy az új fokozott légzárású homlokzati nyílászárók nem engednek be az égéshez szükséges megfelelő mennyiségű levegőt, ezért mindenképpen szakember által méretezett, növelt léghozamú, nem lezárható légbevezető elemet vagy elemeket kell beépíteni a nyílászáróba, vagy falátvezetésbe.

Javasolt a meglévő légmentesen záró ajtókat-ablakokat önműködő, nem lezárható légbevezetővel, vagy résszellőzővel ellátni.

**Kivitelezés:**

A nyitott égésterű berendezések telepítését bízza szakemberre. Javasolt olyan kivitelezőt választani, akit a beépítésre kerülő termék gyártója, forgalmazója ajánl. A kivitelező köteles tevékenységét a tervdokumentáció alapján végezni. A tervtől eltérni, a tervezővel történt előzetes egyeztetés, és a földgázelosztónak a módosítást tartalmazó tervdokumentációra adott újabb tervfelülvizsgálata alapján lehet.

A **tanúsított kéményépítők-szerelők** listája elérhető az ÉMI Nonprofit Kft. honlapján:

<https://www.emi.hu/emi/web.nsf/pub/kemeny_epitok_szerelok.html>

A **gázszerelők jegyzéke** megtalálható a Magyar Kereskedelmi Engedélyezési Hivatal honlapján közzétett nyilvántartások között:

<http://mkeh.gov.hu/hivatal/kozerdeku_adatok_2013/tevekenysegre_mukodesre_vonatkozo_adatok/nyilvantartasok>

**Használat:**

A használatba vett épület, lakás, berendezés rendeltetési célját csak a gyártó által meghatározott üzemeltetés, működtetés megtartása mellett tölti be hosszú időn keresztül funkcióját. A berendezések használati utasításait be kell tartani.

Nyitott égésterű berendezéssel egyidejűleg elszívót, vagy más tüzelő-, fűtőberendezést csak kellő körültekintéssel, a szükséges légutánpótlás biztosítása, vagy a berendezés(ek), valamint az elszívó működését szabályozó reteszelő alkalmazása mellett használjon.

A jogszabályban előírt, továbbá a gyártó által javasolt felülvizsgálatokat, karbantartásokat, ellenőrzéseket végezze, vagy végeztesse el, biztosítsa a kéményseprők ellenőrzését, ne hanyagolja el a beépített, telepített termékek – különösen a nyitott égésterű berendezések – időszakos műszaki felülvizsgálatát. Ezzel nemcsak életét, egészségét védi, de a jobb hatásfokú üzem miatt tüzelőanyagot is megtakaríthat.

A berendezések útmutatóiban leírtak, illetve a szakemberek (tervező, kivitelező) által javasoltak szerinti használattal ügyelhet arra, hogy:

* a tüzelőberendezés ne tömődjön el, ne szivárogjon, egyéb meghibásodás ne érje,
* a kémény keresztmetszete ne csökkenjen, ne tömődjön, vagy ne záródjon el,
* a kémény tetejére, illetve közvetlen közelébe a szabad áramlást akadályozó tárgy (például: parabola antenna, épületrész, növény) ne kerüljön.

Nyitott égésterű berendezés helyiségének a légutánpótlását soha ne szűntesse meg, a légbevezetőket, szellőzőrácsot soha ne takarja le.

Használjon szén-monoxid érzékelő berendezést és a mellékelt tájékoztató szerint, szakszervíz bevonásával tartsa azt karban. A megfelelő szén-monoxid érzékelő berendezések listája megtalálható a BM OKF honlapján:

<http://www.katasztrofavedelem.hu/index2.php?pageid=szervezet_hirek&hirid=4597>

Ügyeljen a megfelelő levegő-utánpótlásra. A rendszeres szellőztetés életet menthet.

**Mit tegyen szén-monoxid gyanúja esetén:**

Azonnal szellőztessen, nyisson ablakot, ajtót.

Zárja el a nyitott égésterű berendezés(eke)t.

Menjen olyan helyre, ahol a friss levegő biztosított.

Hívja a mentőket, tűzoltókat a 112-es segélyhívó számon.

Megfelelő védőfelszerelés (légzőkészülék) nélkül ne próbáljon segítséget nyújtani.

**Tegyen saját és szerettei biztonságáért!**

**Már szén-monoxid jelenlétének gyanúja esetén is hívja a 112-es segélyhívó számot!**